अन्तिम टिकट लियोनको हातमा
लियोनले च्याम्पियन्स लिग फुटबलको नकआउट चरणमा उपलब्ध अन्तिम स्थान बुधबार कब्जा गरेको छ । नबिल फेकिरले दोस्रो हाफमा गोल गरेपछि लियोनले साख्तर डोनेस्कलाई किभमा १–१ को बराबरीमा रोक्यो ।
पेरिस — लियोनले च्याम्पियन्स लिग फुटबलको नकआउट चरणमा उपलब्ध अन्तिम स्थान बुधबार कब्जा गरेको छ । नबिल फेकिरले दोस्रो हाफमा गोल गरेपछि लियोनले साख्तर डोनेस्कलाई किभमा १–१ को बराबरीमा रोक्यो ।बायर्न म्युनिखले समूह ‘ई’ जित्न अजाक्समाथि ३–३ को बराबरी निकाल्यो । ब्रुनो जेनेसोको लियोनलाई समूह ‘एफ’ बाट अन्तिम १६ मा प्रवेश गर्न कम्तीमा हार रोक्नुपर्ने थियो । यसमा टिम सफल रह्यो । लियोनले यसक्रममा लगातार पाँचौं बराबरी खेल्यो । यो समूहको विजेता भने म्यानचेस्टर सिटी रह्यो । ‘हिउँले भरिएको मैदानमा खेल्न सजिलो हुन्न । हाम्रो मुख्य उद्देश्य छनोट हुनु थियो, त्यो हासिल गर्‍यौं,’ लियोनका मिडफिल्डर हुसेम आउरले भने ।जुनियर मोरेसको गोलले साख्तर पहिलो हाफमा अगाडि रह्यो । खेलमा लियोनले आफ्नो हाबी कायम राख्ने क्रममा ६५ औं मिनेटमा बराबरी गोल गरेको थियो । फेकिरले मेम्फिस डिपेको सुन्दर आक्रमणलाई पोस्टको दिशा दिए । म्यानचेस्टर सिटीले भने एक गोलले पछाडि रहेको स्थिति उल्टाएर होफेनहेमलाई २–१ ले हरायो । होफेनहेमले आन्द्रेज क्रामिरिचको गोलबाट १६ औं मिनेटमा आश्चर्यजनक अग्रता लिएको थियो । तर लेरोय सानेले पहिलो हाफ सकिनअगाडि नै बराबरी गोल गरे ।त्यसयता सिटीले लगातार आक्रमण बुनिरह्यो । सानेले नै फ्रि–किकबाट विजयी गोल गरे । बायर्नलाई भने समूह विजेता बन्न १ अंक आवश्यकता थियो र त्यो उसले हात पार्‍यो । युभेन्ट्सले समूह ‘एच’ को शीर्षस्थान कब्जा गर्‍यो । यसका लागि उसले म्यानचेस्टर युनाइटेडलाई उछिन्यो । युभेन्ट्स योङ ब्वाइजको हातबाट बर्नमा २–१ ले पराजित रहेर पनि समूहमा अगाडि रहन सफल रह्यो । यसको कारण भने म्यानचेस्टर युनाइटेड भ्यालेन्सियामा समान २–१ ले पराजित रहनु रह्यो ।म्यानचेस्टर युनाइटेडले भ्यालेन्सियालाई हराउने हो र युभेन्ट्स स्विट्जरल्यान्डमा पराजित हुने हो भने जोसे मोउरिन्होको टिम समूह विजेता हुन्थ्यो । म्यानचेस्टर युनाइटेडको यो अभियानमा मुख्य बाधक रह्यो, फिल जोन्सको आत्मघाती गोल । मार्कस रसफोर्डले टिमका लागि अन्त्यतिर सान्त्वना गोलमात्र गरे ।यसअघि कार्लोस सोलरको गोलले भ्यालेन्सियाले अग्रता लिएको थियो । ‘मैले यो खेलबाट केही पनि सिक्न सकिनँ र हारमा म आश्चर्यचकित पनि भएको छैन,’ मोउरिन्होले पछि प्रतिक्रिया दिए । योङ ब्वाइजको जितमा भने गिलेमे होराउले दुई गोल गरे र च्याम्पियन्स लिगमा आफ्नो यात्रा सुखद नतिजासँगै अन्त्य गरे । सीएसकेए मस्कोले सान्टियागो बेर्नाबेउमा फेरिएको रियल म्याड्रिडमाथि ३–० को जित आत्मसात् गर्‍यो । तर टिम भने समूह ‘जी’ को अन्तिम स्थानमा रह्यो । समूहको अर्को खेलमा भिक्टोरिया प्लाजेनले रोमालाई २–१ ले पन्छायो । रुसी टिमले यसअघि रियललाई घरमा पनि १–० ले हराएको थियो । ‘रियललाई दुईपल्ट हराएर ७ अंक प्राप्त गरे पनि हामी समूहको अन्तिम स्थानमा रह्यौं, यो दु:खद नै छ,’ सीएसकेएका प्रशिक्षक भिक्टोर गोन्चारेन्कोले भने ।नकआउट चरणमा पुग्ने टोलीसमूह ए बोरुसिया डर्टमन्ड र एट्लेटिको म्याड्रिडसमूह बी बार्सिलोना र टोटेनहम समूह सी पेरिस सेन्ट जर्मेन र लिभरपुलसमूह डी एफसी पोर्टो र साल्केसमूह ई बायर्न म्युनिख र अजाक्स समूह एफ म्यानचेस्टर सिटी र लियोन समूह जी रियल म्याड्रिड र एएस रोमासमूह एच युभेन्ट्स र म्यानचेस्टर युनाइटेड